યુરોપિયન સેન્ટ્રલ બેંકના પ્રેસિડેન્ટ મારીઓ દ્રાગીએ ગુરુવારે નવા સ્ટિમ્યુલસ પેકેજ માર્ચ મહિનામાં જાહેર કરવાના સંકેતો આપ્યા. યુરોઝોનમાં હાલમાં ફુગાવાનો દર પણ ખુબ નીચો છે. દ્રાગીના સ્ટિમ્યુલસ પેકેજના સંકેતો સાથે યુરોઝોનના ઇકવિટી માર્કેટમાં નોંધપાત્ર સુધારો જોવા મળ્યો હતો. યુરોમાં USD સામે નબળાઈ જોવા મળી હતી જયારે સરકારી બોન્ડના ભાવમાં વધારો હતો જે દર્શાવે છે કે યુરોઝોન હવે આવનારી માર્ચ મહિના ની મિટિંગમાં કંઈક નવા પગલા લેશે. ક્રુડના ઘટતા ભાવોની પાછળ વિકસિત દેશોમાં ફુગાવાનો દર નોંધપાત્ર રીતે ઘટીને આવ્યો છે અને deflation ની પરિસ્થિતિનું નિર્માણ થયું હોય તેવું લાગે છે. ગત સપ્તાહના લેખમાં અમે લખ્યું હતું કે ડોલર સામે રૂપિયો 68.50 સુધી જઈ શકે છે જે જોવા પણ મળ્યું હતું. આવનાર સપ્તાહમાં રૂપિયામાં થોડો સુધારો આવે તેવું અનુમાન છે અને 67-66.60 ના લેવલ સુધી આવી શકે છે. ક્રુડ અને કોમોડીટીના ઘટતા ભાવો અને ડિફ્લેશન ની ભિતી સાથે વૈશ્વિક બજારોમાં મોટો ઘટાડો જોવાયો હતો. ડિફ્લેશન ની પરિસ્થિતિમાં સામાન્ય રીતે Equity માર્કેટ કરતા બોન્ડ માર્કેટમાં સારું વળતર મેળવી શકાય છે. ઘટતા ક્રુડના ભાવો વિશ્વના બધા અર્થતંત્ર માટે ચિંતાનો વિષય બની ગયો છે. યુએસ ક્રુડ ઓઈલ ઘટીને $ 26.19 થયું હતું. આવનાર સપ્તાહમાં ક્રુડમાં 2170 નું લેવલ એક મહત્વનું પ્રતિકારાત્મક લેવલ છે. સોનામાં 25780 ના લેવલ પર ખુબ સારો આધાર છે. કોપરમા 305-307 થી નીચે મંદીના સંકેત દેખાય છે જે 296-293 ના લેવલ સુધી લઇ જઈ શકે છે.